વિનોદનો જન્મ (14-1-38 - 23-5-2018) મકરસંક્રાન્તિને દિવસે થયેલો છે, 1938માં. ઉત્તરાયણ પછી દિવસ ધીમે ધીમે મોટો થતો જાય. વિનોદના જીવનમાં જ્ઞાનનો પ્રકાશ પણ ધીમે ધીમે દાખલ થયો છે. નિશાળમાં શિક્ષકને ઓરડામાં પૂરી દેવા જેવાં તોફાનો પણ કરેલાં. મેટ્રિકની પરીક્ષા ઓછામાં ઓછા અંકે પાસ કરેલી. બી.એ. થયા તે પણ ત્રીજા વર્ગમાં. એલએલ.બી.માં ત્રીજા વર્ગનું ધોરણ સાચવી ન શકાયું અને બીજા વર્ગમાં જવાનું આવ્યું, કેમ કે ભારતીય રેલવેની જેમ એલ.એલ.બી.માં ત્રીજો વર્ગ રહ્યો ન હતો. યશવંતભાઈની આર્ટ્સ કૉલેજમાં દાખલ થયેલા. અંગ્રેજીના અધ્યાપકને એવા હેરાન કરેલા કે એમણે યશવંતભાઈને કહી દીધેલું, કાં તો હું નહીં કાં તો વિનોદ નહીં. આ બાબતે યશવંતભાઈએ વિનોદની સલાહ લીધેલી. વિનોદે ગંભીરતાથી કહેલું: સાહેબ, એમને રાખો. કેમ કે હું એમના જેવું અંગ્રેજી વિદ્યાર્થીઓને ભણાવી નહીં શકું. ‘વિનોદની નજરે’ લેખમાળાનો પહેલો હપ્તો યશવંતભાઈ વિશે છે. ગુરુદક્ષિણાની ભાવના એમાં દેખાઈ આવે છે.